****

SPOROČILO ZA JAVNOST

Vožnja s pletno po Velenjskem jezeru
**Novost v ponudbi Velenja

Velenje - V petek, 20. junija 2014, bo na Velenjskem jezeru začela pluti pletna – lesena ladjica na električni pogon, ki sprejme 18 potnikov. Idilična vožnja po jezeru bo trajala približno 30 minut z možnim postankom na plavajočem Vodnem mestu, kjer se bodo potniki lahko osvežili s hladno pijačo in si ogledali notranjost štirih lesenih kupol. Festival Velenje in Društvo vodnih športov Velenje sporočata, da bodo vožnje s pletno potekale vsak petek, od 16. do 21. ure in ob sobotah in nedeljah, od 10. do 12. ter od 16. do 21. ure. Cena prevoza bo obiskovalcem prijazna. Družina, ki šteje dva odrasla in dva otroka, bo za vožnjo odštela le 10 evrov. Organizirane skupine si bodo po predhodnem dogovoru lahko izbrale želen terminih tudi izven objavljenega urnika obratovanja. Pomol s privezom pletne se nahaja na kopališču Velenjskega jezera pod stavbo Društva vodnih športov Velenje, dovoz z avtomobilom pa je možen iz smeri Kampa Velenje.**
Šaleška jezera so posledica izkopavanja lignita, ki ga v Šaleški dolini izkoriščajo že sto trideset let. Velenjsko jezero je s površino blizu 1,4 km2 in s prostornino 30,5 milijonov m3 največje v dolini in med večjimi v Sloveniji. Jezero je dolgo 1,4 km in široko 1,3 km. Z globino 54 m pa je globlje od Blejskega in Bohinjskega jezera.

Velenjsko jezero je odličen kraj za šport, rekreacijo in prosti čas. Ob samem jezeru so urejene sprehajalne poti, primerne za sprehode in tek ali kolesarjenje. Ob dobrih vremenskih razmerah lahko obiskovalci pri Društvu vodnih športov Velenje najamejo jadralno desko, jadrnico, kajak ali kanu. Jezero je miren kraj za počitek, v poletnih mesecih pa je za osvežitev na voljo kopališče z gostinsko ponudbo. V bližini je tudi veliko otroško igrišče in Bela dvorana s tenis igrišči in fitness centrom.

 - Konec -

**Več informacij:** Barbara Pokorny, 041 535 567, 03/898 25 80, www.festival-velenje.si